Дунэе хьисап Олимпиадэу 2020-рэ илъэсым щыIагъэм щатекIогъэ Данил Деминыр езгъэджэрэ Мамый Даут Казбек ыкъом – Адыгэ къэралыгъо университетым иректор фэкIо — Адыгэ макъ\nДунэе хьисап Олимпиадэу 2020-рэ илъэсым щыIагъэм щатекIогъэ Данил Деминыр езгъэджэрэ Мамый Даут Казбек ыкъом – Адыгэ къэралыгъо университетым иректор фэкIо\nЛъытэныгъэ зыфэсшIырэ Даут Казбек ыкъор!\nУрысые Федерацием и Президент ыгъэнэфэгъэ премиер ебгъэ­джэрэ Данил Деминым Дунэе хьисап олимпиадэу 2020-рэ илъэсым щыIагъэм зэращытекIуагъэм пае къызэрэфагъэшъошагъэм фэшI Адыгэ Республикэм инахьыжъхэм я Совет къыпфэгушIо!\nАр республикэ естественнэ-хьисап еджапIэм ыкIи зэкIэ ащ чIэс­хэм ягъэхъагъэу тэлъытэ. Апшъэрэ еджэпIэ иным иректорэу ущыт нахь мышIэми, угу къыхихыгъэ Iофым ренэу уанэIу фэгъэзагъ. Iоф­тхьабзэхэу зэшIопхыхэрэм ыкIи научнэ-ушэтын IофшIэнэу а лъэныкъомкIэ бгъэцакIэрэм яшIуагъэкIэ Адыгэ къэралыгъо университетыр хэгъэгум иапшъэрэ еджэпIэ шъхьаIэхэм ахэуцуагъ.\nСэнаущыгъэ зыхэлъ кIэлэцIыкIухэм IэпыIэгъу афэхъущт фонд премиемкIэ зэхэпщэн мурад зэрэпшIыгъэм къегъэлъагъо чыжьэу узэрэплъэрэр. ЗишIэ шIэгъошIу кIэлэцIыкIухэм Iоф адэшIэгъэнымкIэ, текIоныгъакIэхэр къыдэхыгъэнхэмкIэ, хэгъэгум инаукэ ыпэкIэ лъыкIотэным зиIахь хэзышIыхьан зылъэкIыщт ныбжьыкIэхэм япIункIэ ащ ишIогъэшхо къэкIонэу тэлъытэ. Кобл Якъубэ бэнэнымкIэ ишкол фэдэу, ахэми Адыгэ къэралыгъо университетым, шъуихьисап еджапIэ, Адыгэ Республикэм ыкIи зэрэ Урысыеу ящытхъу чыжьэу зэрагъэIущтым тицыхьэ телъ.\nЛъытэныгъэ зыфэтшIырэ Даут Казбек ыкъор, псауныгъэ пытэ, щыIэкIэшIу уиIэнэу, уигухэлъ дахэхэр зэкIэ къыбдэхъунхэу пфэтэIо.\nНахьыжъхэм я Совет и Тхьамат.\nПредыдущая Осужден житель Краснодарского края, ограбивший вдову ветерана Великой Отечественной войны и похитивший государственные награды\nСледущая Мыгъэ нахьыбэ хэлажьэ